Paġna IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 u l-Artikolu 194(2) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali, Wara li kkonsultaw lill-Kumitat tar-Reġjuni, L-Unjoni hija impenjata li tibni Unjoni tal-Enerġija b'politika progressiva dwar il-klima. L-effiċjenza fl-użu tal-fjuwil hija element kruċjali tal-qafas ta' politika tal-Unjoni għall-klima u l-enerġija għall-2030, u hija fundamentali għall-moderazzjoni tad-domanda tal-enerġija. Huwa xieraq li r-Regolament (KE) Nru 1222/2009 jiġi sostitwit sabiex xi dispożizzjonijiet tiegħu jiġu ċċarati u aġġornati, filwaqt li jittieħed kont tal-progress teknoloġiku fir-rigward tat-tajers. Is-settur tat-trasport jirrappreżenta terz tal-konsum tal-enerġija tal-Unjoni. Fl-2015, it-trasport bit-triq kien responsabbli għal madwar 22 % tal-emissjonijiet totali tal-gass serra tal-Unjoni. It-tajers, prinċipalment minħabba r-reżistenza tagħhom għad-dawrien, jirrappreżentaw bejn 20 u 30 % tal-konsum tal-fjuwil tal-vetturi. Għaldaqstant, it-tnaqqis fir-reżistenza għad-dawrien tat-tajers jista' jikkontribwixxi b'mod sinifikanti għall-effiċjenza fl-użu tal-fjuwil tat-trasport bit-triq, u b'hekk għat-tnaqqis fl-emissjonijiet ta' gassijiet serra u għad-dekarbonizzazzjoni tas-settur tat-trasport. It-tajers huma karatterizzati minn għadd ta' parametri marbutin ma' xulxin. It-titjib ta' parametru wieħed, bħar-reżistenza għad-dawrien jista' jkollu impatt negattiv fuq parametri oħra, bħall-qabda fuq l-imxarrab, filwaqt li t-titjib tal-prestazzjoni tal-qabda fuq l-imxarrab jista' jkollu impatt negattiv fir-rigward tal-istorbju estern tad-dawrien. Jenħtieġ li l-manifatturi tat-tajers jiġu mħeġġa jtejbu l-parametri kollha lil hinn mill-istandards attwali. It-tajers li huma effiċjenti fl-użu tal-fjuwil jistgħu jkunu kosteffettivi, billi l-iffrankar fuq il-fjuwil li jiġġeneraw imur lil hinn mis-sempliċi kumpens għaż-żieda fil-prezz tax-xiri li tirriżulta mill-kostijiet ogħla ta' produzzjoni ta' tali tajers. It-titjib tat-tikkettar tat-tajers ser jippermetti li l-konsumaturi jiksbu informazzjoni aktar rilevanti u aktar komparabbli dwar l-effiċjenza fl-użu tal-fjuwil, is-sikurezza u l-istorbju u li jieħdu deċiżjonijiet kosteffettivi u b'rispett lejn l-ambjent meta jiġu biex jixtru t-tajers. L-istorbju tat-traffiku huwa ta' fastidju sinifikanti u għandu effett ta' ħsara għas-saħħa. Ir-Regolament (KE) Nru 661/2009 jistabbilixxi rekwiżiti minimi għall-istorbju estern tad-dawrien tat-tajers. L-iżviluppi teknoloġiċi jagħmluha possibbli li l-istorbju estern tad-dawrien jitnaqqas ferm lil hinn minn dawk ir-rekwiżiti minimi. Għaldaqstant, sabiex jitnaqqas l-istorbju tat-traffiku, jixraq li jiġu aġġornati d-dispożizzjonijiet dwar it-tikkettar tat-tajers biex l-utenti aħħarija jkunu mħeġġa jixtru tajers li jagħmlu inqas storbju estern tad-dawrien billi jiġu pprovduti b'informazzjoni armonizzata fuq il-parametru tal-istorbju estern tad-dawrien. Ir-Regolament (KE) Nru 661/2009 jistabbilixxi wkoll rekwiżiti minimi għat-tajers fir-rigward tal-qabda tagħhom fuq l-imxarrab. L-iżviluppi teknoloġiċi jagħmluha possibbli li l-qabda fuq l-imxarrab tittejjeb sinifikament lil hinn minn dawk ir-rekwiżiti minimi, u b'hekk li jitnaqqsu d-distanzi tal-ibbrejkjar fuq l-imxarrab. Sabiex titjib is-sikurezza fit-toroq, hu għalhekk adatt li jiġu aġġornati d-dispożizzjonijiet dwar it-tikkettar tat-tajers biex l-utenti aħħarija jkunu mħeġġa jixtru tajers bi prestazzjoni għola tal-qabda fuq l-imxarrab, billi jiġu pprovduti b'informazzjoni armonizzata dwar dak il-parametru tal-qabda fuq l-imxarrab. Jenħtieġ li fuq it-tikketta tat-tajer tiġi inkluża informazzjoni dwar il-prestazzjoni ta' tajers li jkunu speċifikament iddisinjata għall-użu f'kondizzjonijiet severi ta' borra u silġ. L-informazzjoni dwar il-prestazzjoni tal-qabda fuq il-borra jenħtieġ li tkun ibbażata fuq ir-Regolament Nru 117 tal-Kummissjoni Ekonomika għall-Ewropa tan-Nazzjonijiet Uniti (NU/KEE), fil-verżjoni l-aktar aġġornat tiegħu applikabbli għall-Unjoni, (Regolament NU/KEE Nru 117), u l-pittogramma tas-"Simbolu Alpin" li tinsab fih jenħtieġ li tiġi inkluża fuq it-tikketta tat-tajer ta' tajer li jissodisfa l-valuri minimi tal-indiċi tal-qabda fuq il-borra stabbiliti f'dak ir-Regolament. Ladarba l-istandard jiġi adottat formalment, l-informazzjoni dwar il-prestazzjoni tal-qabda fuq is-silġ jenħtieġ li tiġi bbażata fuq l-istandard 19447 tal-ISO u l-pittogramma għall-qabda fuq is-silġ jenħtieġ li tiġi inkluża fuq it-tikketta tat-tajer ta' tajer li jissodisfa l-valuri minimi tal-indiċi tal-qabda fuq is-silġ stabbiliti f'dak l-istandard tal-ISO. Jenħtieġ li, sal-adozzjoni tal-istandard 19447 tal-ISO, il-prestazzjoni tal-qabda fuq is-silġ tiġi vvalutata skont metodi affidabbli, preċiżi u riproduċibbli, li jieħdu kont ta' dak li huwa ġeneralment rikonoxxut bħala l-aktar reċenti u avvanzat. It-tikketta tat-tajer ta' tajer li jissodisfa l-istandards minimi tal-prestazzjoni tal-qabda fuq is-silġ jenħtieġ li turi l-pittogramma għall-qabda fuq is-silġ li tinsab fl-Anness I. Il-brix tat-tajers matul l-użu huwa sors sinifikanti tal-mikroplastiċi, li jagħmlu l-ħsara lill-ambjent u lis-saħħa tal-bniedem. Il-Komunikazzjoni tal-Kummissjoni "Strateġija Ewropea għall-Plastik f'Ekonomija Ċirkolari" għalhekk issemmi l-bżonn li jiġi indirizzat ir-rilaxx mhux intenzjonat tal-mikroplastiċi mit-tajers, fost l-oħrajn permezz ta' miżuri ta' informazzjoni bħat-tikkettar u permezz ta' rekwiżiti minimi għat-tajers. Marbut mal-brix tat-tajers hu l-kunċett ta' kilometraġġ, jiġifieri l-għadd ta' kilometri li għalih iservi tajer qabel ikun jeħtieġ li jinbidel minħabba l-użu eċċessiv tal-profil. Minbarra l-brix tat-tajers u l-użu eċċessiv tal-profil, il-ħajja utli ta' tajer tiddependi minn firxa ta' fatturi, bħar-reżistenza tat-tajer għall-użu, inkluż il-kompost, id-disinn tal-profil u l-istruttura, il-kundizzjonijiet tat-toroq, il-manutenzjoni, il-pressjoni tat-tajer u l-imġiba fis-sewqan. Madankollu, attwalment ma hemm disponibbli l-ebda metodu adegwat ta' ttestjar biex ikejjel il-brix tat-tajers u l-kilometraġġ. Għalhekk jenħtieġ li l-Kummissjoni tagħti mandat sabiex jiġi żviluppat tali metodu ta' ttestjar, b'konsiderazzjoni sħiħa tal-ogħla livell possibbli u tal-istandards u r-regolamenti żviluppati jew proposti internazzjonalment, kif ukoll tal-ħidma mwettqa mill-industrija. It-tajers ittredjati mill-ġdid jikkostitwixxu parti sostanzjali mis-suq tat-tajers tal-vetturi heavy-duty. L-ittredjar mill-ġdid tat-tajers itawwal il-ħajja utli tagħhom u jikkontribwixxi lejn għanijiet tal-ekonomija ċirkolari, fosthom it-tnaqqis tal-iskart. L-applikazzjoni ta' rekwiżiti ta' tikkettar għal tali tajers mistennija ġġib magħha ffrankar sostanzjali tal-enerġija. Jenħtieġ li dan ir-Regolament jipprevedi l-inklużjoni futura ta' metodu xieraq ta' ttestjar biex titkejjel il-prestazzjoni tat-tajers ittredjati mill-ġdid, li attwalment ma huwiex disponibbli.. L-għoti ta' informazzjoni komparabbli dwar il-parametri tat-tajers fil-forma ta' tikketta standard ta' tajer x'aktarx li jinfluwenza d-deċiżjonijiet tax-xiri mill-utenti aħħarija favur tajers aktar effiċjenti fl-użu tal-fjuwil, li jservu aktar fit-tul, li jkunu aktar sikuri u b'livell aktar baxx ta' storbju. Dan min-naħa tiegħu x'aktarx iħeġġeġ lill-manifatturi tat-tajers jottimizzaw il-parametri tat-tajers, u b'hekk iwittu t-triq għal konsum u produzzjoni aktar sostenibbli tat-tajers. Il-ħtieġa ta' aktar informazzjoni dwar l-effiċjenza fl-użu tal-fjuwil u parametri oħra hija rilevanti għall-utenti aħħarija kollha, inklużi dawk li jixtru tajers ta' rikambju, dawk li jixtru tajers armati fuq vetturi ġodda, u maniġers ta' flotot u intrapriżi tat-trasport, li ma jistgħux iqabblu faċilment il-parametri ta' marki differenti tat-tajers fin-nuqqas ta' skema armonizzata ta' ttestjar u tikkettar. Għalhekk, ikun adatt ir-rekwiżit li tkun ipprovduta tikketta tat-tajer għat-tajers kollha li jkunu offerti ma', jew imqiegħda fuq, vetturi. Ħafna utenti aħħarija jieħdu deċiżjonijiet dwar ix-xiri tat-tajers mingħajr ma jaraw it-tajer stess, u b'hekk ma jarawx it-tikketta li tkun imwaħħla mat-tajer. Jenħtieġ li, f'tali sitwazzjonijiet, l-utenti aħħarija jintwerew it-tikketta fuq it-tajer qabel ma jiffinalizzaw id-deċiżjonijiet tagħhom dwar ix-xiri. Il-wiri ta' tikketta tat-tajer fuq it-tajers fil-post tal-bejgħ, kif ukoll fil-materjal promozzjonali tekniku, mistenni jiżgura li d-distributuri u l-utenti aħħarija potenzjali jirċievu informazzjoni armonizzata dwar il-parametri rilevanti tat-tajers fil-waqt u fil-post tad-deċiżjoni dwar ix-xiri. Xi utenti aħħarija jieħdu deċiżjonijiet li jixtru tajers qabel ma jaslu fil-post tal-bejgħ, jew jixtru t-tajers bil-posta jew bl-Internet. Sabiex jiġi żgurat li dawk l-utenti aħħarija wkoll ikunu jistgħu jagħmlu għażla infurmata abbażi ta' informazzjoni armonizzata dwar, fost l-oħrajn, l-effiċjenza fl-użu tal-fjuwil, il-qabda fuq l-imxarrab u l-istorbju estern tad-dawrien, jenħtieġ li t- s jintwerew fil-materjal promozzjonali tekniku kollu u fir-reklami viżivi kollha għal tipi speċifiċi ta' tajers, inkluż fejn tali materjal ikun disponibbli fuq l-Internet. Fejn ir-reklami viżivi jkunu dwar familja ta' tajers, u mhux biss dwar tip speċifiku ta' tajer, ma jkunx hemm għalfejn tintwera t-tikketta tat-tajer. L-utenti aħħarija potenzjali jenħtieġ li jingħataw informazzjoni li tispjega kull komponent tat-tikketta tat-tajer u r-rilevanza tiegħu. Dik l-informazzjoni jenħtieġ li tingħata fil-materjal promozzjonali tekniku kollu, pereżempju fis-siti web tal-fornituri, iżda mhux li tkun rikjesta fir-reklami viżwali. Jenħtieġ li bħala materjal promozzjonali tekniku ma jinftiehemx li huma inklużi reklami fuq billboards, gazzetti, rivisti jew xandiriet tar-radju jew tat-televiżjoni. Mingħajr preġudizzju għall-obbligi tal-Istati Membri li jissorveljaw is-suq jew għall-obbligu tal-fornituri li jikkontrollaw il-konformità tal-prodott, jenħtieġ li l-fornituri jagħmlu l-informazzjoni rikjesta dwar il-konformità tal-prodott disponibbli elettronikament fil-bażi tad-data tal-prodotti. Jenħtieġ li l-informazzjoni li tkun rilevanti għall-konsumaturi u d-distributuri ssir disponibbli għall-pubbliku fil-parti pubblika tal-bażi tad-data tal-prodotti. Jenħtieġ li dik l-informazzjoni ssir disponibbli bħala data miftuħa sabiex l-iżviluppaturi ta' applikazzjonijiet mobbli u għodod oħra ta' tqabbil jingħataw l-opportunità li jużawha. Jenħtieġ li jiġi ffaċilitat aċċess dirett u faċli għall-parti pubblika tal-bażi tad-data tal-prodotti permezz ta' għodod, orjentati lejn l-utent, li jkunu inklużi fuq it-tikketta stampata tat-tajer, bħal kodiċi dinamiku ta' rispons rapidu (kodiċi QR). Il-parti tal-bażi tad-data tal-prodotti dwar il-konformità għandha tkun soġġetta għal regoli stretti ta' protezzjoni tad-data. Jenħtieġ li l-partijiet speċifiċi meħtieġa tad-dokumentazzjoni teknika fil-parti tal-bażi tad-data tal-prodotti dwar il-konformità jinżammu disponibbli kemm għall-awtoritajiet ta' sorveljanza tas-suq kif ukoll għall-Kummissjoni. Fejn l-informazzjoni teknika tkun wisq sensittiva biex tiġi inkluża fil-kategorija ta' dokumentazzjoni teknika, jenħtieġ li l-awtoritajiet tas-sorveljanza tas-suq ikollhom aċċess għal dik l-informazzjoni meta jkun meħtieġ f'konformità mad-dmir ta' kooperazzjoni tal-fornituri jew permezz ta' partijiet addizzjonali tad-dokumentazzjoni teknika li l-fornituri jtellgħu fil-bażi tad-data tal-prodotti fuq bażi volontarja. Jenħtieġ li r-reżistenza għad-dawrien, il-qabda fuq l-imxarrab, l-istorbju tad-dawrien estern u parametri oħra jitkejlu f'konformità ma' metodi affidabbli, preċiżi u riproduċibbli li jieħdu kont tal-metodi ta' kejl u ta' kalkolu li huma ġeneralment rikonoxxuti bħala l-aktar reċenti u avvanzati. Sa fejn huwa possibbli, jenħtieġ li tali metodi jirriflettu l-imġiba tal-konsumatur medju, u li jkunu robusti sabiex jiskoraġġixxu l-evażjoni kemm intenzjonali kif ukoll mhux intenzjonali. It-tikketti tat-tajers jenħtieġ li jirriflettu l-prestazzjoni komparattiva tat-tajers fl-użu reali, fi ħdan il-limiti imposti li jirriżultaw mill-bżonn ta' ttestjar fil-laboratorju li jkun affidabbli, preċiż u riproduċibbli, sabiex l-utenti aħħarija jkunu jistgħu jqabblu tajers differenti u sabiex jiġu limitati l-kostijiet tal-ittestjar għall-manifatturi. Sabiex jiġi ffaċilitat il-monitoraġġ tal-konformità, tingħata għodda siewja lill-utenti aħħarija u jingħata lok għal modi alternattivi għad-distributuri biex jirċievu skedi tal-informazzjoni dwar il-prodott, jenħtieġ li t-tajers jiġu inklużi fil-bażi tad-data stabbilita taħt ir-Regolament (UE) 2017/1369. Dak ir-Regolament għandu għalhekk jiġi emendat kif meħtieġ. Sabiex l-utenti aħħarija jkollhom fiduċja fit-tikketta tat-tajer, jenħtieġ li tikketti oħra li jimitawha ma jkunux permessi. Għall-istess raġuni, jenħtieġ li tikketti, marki, simboli jew iskrizzjonijiet oħra li x'aktarx iqarrqu bl-utenti aħħarija jew jikkonfonduhom fir-rigward tal-parametri koperti mit-tikketta tat-tajer ma jkunux permessi. Jenħtieġ li l-penali applikabbli għall-ksur tad-dispożizzjonijiet ta' dan ir-Regolament u tal-atti delegati adottati taħtu jkunu effettivi, proporzjonati u dissważivi. Biex jippromwovu l-effiċjenza fl-użu tal-enerġija, il-mitigazzjoni tat-tibdil fil-klima, is-sikurezza tat-toroq u l-ħarsien tal-ambjent, jenħtieġ li l-Istati Membri jkunu jistgħu joħolqu inċentivi għall-użu ta' tajers effiċjenti fl-użu tal-enerġija u sikuri. L-Istati Membri huma liberi li jiddeċiedu dwar in-natura ta' tali inċentivi. Jenħtieġ li tali inċentivi jikkonformaw mar-regoli tal-Unjoni dwar l-għajnuna mill-Istat u jenħtieġ li ma jkunux ostakli mhux ġustifikabbli għas-suq. Dan ir-Regolament ma jippreġudikax l-eżitu ta' kwalunkwe proċedura ta' għajnuna mill-Istat li tista' ssir f'konformità mal-Artikoli 107 u 108 tat-Trattat dwar il-Funzjonament tal-Unjoni Ewropea (TFUE) fir-rigward ta' tali inċentivi. Ladarba jkunu disponibbli metodi affidabbli, preċiżi u riproduċibbli biex jittestjaw u jkejlu l-brix tat-tajers u l-kilometraġġ, jenħtieġ li l-Kummissjoni tivvaluta l-fattibbiltà li tiżdied informazzjoni dwar il-brix tat-tajers u l-kilometraġġ fuq it-tikketta tat-tajer. Meta tipproponi att delegat biex il-brix tat-tajers u l-kilometraġġ jiżdiedu mat-tikketta tat-tajer, jenħtieġ li l-Kummissjoni tqis din il-valutazzjoni, u tikkollabora mill-qrib mal-industrija, ma' organizzazzjonijiet rilevanti ta' standardizzazzjoni, bħall-Kumitat Ewropew għall-Istandardizzazzjoni (CEN), il-Kummissjoni Ekonomika għall-Ewropa tan-Nazzjonijiet Uniti (NU/KEE) jew l-Organizzazzjoni Internazzjonali għall-Istandardizzazzjoni (ISO), u ma' rappreżentanti ta' partijiet ikkonċernati oħra li jkunu interessati fl-iżvilupp ta' metodi adatti ta' ttestjar. Jenħtieġ li l-informazzjoni dwar il-brix tat-tajers u l-kilometraġġ ma tkunx ambigwa u jenħtieġ li ma taffettwax b'mod negattiv l-intelliġibbiltà ċara u l-effikaċja tat-tikketta, kollha kemm hi, tat-tajer għall-utenti aħħarija. Tali informazzjoni tippermetti wkoll li l-utenti aħħarija jagħmlu għażla infurmata fir-rigward ta' tajers, il-ħajja utli tagħhom u r-rilaxx mhux intenzjonat ta' mikroplastiċi. Dan jgħin fil-ħarsien tal-ambjent u fl-istess waqt jippermetti lill-utenti aħħarija jagħmlu stima tal-ispejjeż operattivi tat-tajers fuq perijodu ta' żmien itwal. Jenħtieġ li ma jkunx rikjest li t-tajers li diġà tqiegħdu fis-suq qabel id-data tal-applikazzjoni ta' dan ir-Regolament jiġu pprovduti b'tikketta ġdida ta' tajer. Id-daqs tat-tikketta ta' tajer jenħtieġ li jibqa' l-istess bħal dak stabbilit fir-Regolament (KE) Nru 1222/2009. Jenħtieġ li jiġu inklużi fit-tikketta tat-tajer dettalji dwar il-qabda fuq il-borra u l-qabda fuq is-silġ u l-kodiċi QR. Jenħtieġ li l-Kummissjoni twettaq evalwazzjoni ta' dan ir-Regolament. F'konformità mal-paragrafu 22 tal-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet, jenħtieġ li dik l-evalwazzjoni tkun ibbażata fuq l-effiċjenza, l-effettività, ir-rilevanza, il-koerenza u l-valur miżjud, u li tipprovdi l-bażi għall-valutazzjonijiet tal-impatt ta' għażliet għal azzjoni ulterjuri. Minħabba li l-għan ta' dan ir-Regolament, jiġifieri ż-żieda tas-sikurezza, tal-protezzjoni tas-saħħa u tal-effiċjenza ekonomika u ambjentali tat-trasport bit-triq billi tingħata informazzjoni lill-utenti aħħarija biex dawn ikunu jistgħu jagħżlu tajers aktar effiċjenti fl-użu tal-fjuwil, li jservu aktar fit-tul, li jkunu aktar sikuri u b'livell aktar baxx ta' storbju, ma jistax jinkiseb b'mod suffiċjenti mill-Istati Membri għaliex dan jeħtieġ informazzjoni armonizzata għall-utenti aħħarija, iżda pjuttost jista', minħabba l-ħtieġa għal qafas regolatorju armonizzat u kondizzjonijiet ekwivalenti ta' kompetizzjoni għall-manifatturi, jinkiseb aħjar fil-livell tal-Unjoni, l-Unjoni tista' tadotta miżuri, f'konformità mal-prinċipju ta' sussidjarjetà kif stabbilit fl-Artikolu 5 tat-Trattat dwar l-Unjoni Ewropea (TUE). Regolament jibqa' l-istrument legali adatt peress li jimponi regoli ċari u dettaljati li jipprekludu traspożizzjoni diverġenti mill-Istati Membri u b'hekk jiżgura livell ogħla ta' armonizzazzjoni fl-Unjoni kollha. Qafas regolatorju armonizzat fil-livell tal-Unjoni pjuttost milli fil-livell tal-Istat Membru jnaqqas il-kostijiet għall-fornituri, jiżgura kondizzjonijiet ekwivalenti ta' kompetizzjoni u jiżgura l-moviment liberu tal-merkanzija fis-suq intern kollu. F'konformità mal-prinċipju ta' proporzjonalità, kif stabbilit fl-Artikolu 5 TUE, dan ir-Regolament ma jmurx lil hinn minn dak li hu meħtieġ sabiex jinkiseb dak l-għan. Għaldaqstant, jenħtieġ li r-Regolament (KE) Nru 1222/2009 jitħassar b'effett mid-data tal-applikazzjoni ta' dan ir-Regolament, Dan ir-Regolament jistabbilixxi qafas għall-għoti ta' informazzjoni armonizzata dwar il-parametri tat-tajers permezz tat-tikkettar, biex l-utenti aħħarija jkunu jistgħu jagħmlu għażla infurmata meta jixtru t-tajers, sabiex jiżdiedu s-sikurezza, il-protezzjoni tas-saħħa, u l-effiċjenza ekonomika u ambjentali tat-trasport bit-triq, permezz tal-promozzjoni ta' tajers effiċjenti fl-użu tal-fjuwil, li jservu fit-tul u li jkunu sikuri b'livelli baxxi ta' storbju. Dan ir-Regolament japplika għat-tajers C1, it-tajers C2 u t-tajers C3 li jitqiegħdu fis-suq. Ir-rekwiżiti għal tajers ittredjati mill-ġdid japplikaw ladarba jkun disponibbli, f'konformità mal-Artikolu 13, metodu ta' ttestjar adatt għall-kejl tal-prestazzjoni ta' tali tajers. Dan ir-Regolament ma japplikax għal: tajers iddisinjata biex jiġu armati biss fuq vetturi reġistrati għall-ewwel darba qabel l-1 ta' Ottubru 1990; tajers ta' rikambju tat-tip T għal użu temporanju; tajers li l-kategorija tal-veloċità tagħhom hija ta' anqas minn 80 km/h; tajers li d-dijametru nominali tar-rimm tagħhom ma jkunx aktar minn 254 mm jew ikun 635 mm jew aktar; tajers mgħammra b'mezzi addizzjonali biex itejbu l-proprjetajiet tat-trazzjoni, bħat-tajers bl-istuds; tajers iddisinjata biss biex jiġu armati fuq vetturi maħsubin esklużivament għat-tlielaq; tajers użati, dment li tali tajers ma jkunux importati minn pajjiż terz. Għall-finijiet ta' dan ir-Regolament, japplikaw id-definizzjonijiet li ġejjin: "tajers C1", "tajers C2" u "tajers C3" tfisser tajers li jappartjenu għall-klassijiet rispettivi stabbiliti fl-Artikolu 8(1) tar-Regolament (KE) Nru 661/2009; "tajer ittredjat mill-ġdid" tfisser tajer użat li jiġi rikondizzjonat billi l-wiċċ mikul ta' barra jinbidel b'materjal ġdid; "tajer ta' rikambju tat-tip T għal użu temporanju" tfisser tajer ta' rikambju għal użu temporanju, iddisinjat biex jintuża fi pressjonijiet ta' nfiħ ogħla minn dawk stabbiliti għat-tajers standard u rinforzati; "tajers off-road professjonali" tfisser tajer ta' użu speċjali, użat primarjament f'kondizzjonijiet severi ta' off-road; "tikketta ta' tajer" tfisser dijagramma grafika, f'forma stampata jew elettronika, inkluż fil-forma ta' stiker, li tinkludi simboli biex l-utenti aħħarija jkunu infurmati dwar il-prestazzjoni ta' tajer jew ta' lott ta' tajers, relattivament għall-parametri stabbiliti fl-Anness I; "post tal-bejgħ" tfisser post fejn it-tajers huma murija jew maħżuna u jkunu offruti għall-bejgħ, inklużi show rooms tal-karozzi fejn it-tajers li mhumiex armati fuq il-vetturi jkunu offruti għall-bejgħ lil utenti aħħarija; "materjal promozzjonali tekniku" tfisser dokumentazzjoni, f'forma stampata jew elettronika, li tkun prodotta minn fornitur biex tissupplimenta materjal ta' reklamar bl-informazzjoni li tinsab fl-Anness IV; "skeda ta' informazzjoni dwar il-prodott" tfisser dokument standard li fih l-informazzjoni li tinsab fl-Anness III u li jkun f'forma stampata jew elettronika; "dokumentazzjoni teknika" tfisser dokumentazzjoni li tkun biżżejjed biex tippermetti lill-awtoritajiet tas-sorveljanza tas-suq jivvalutaw il-preċiżjoni tat-tikketta tat-tajer u tal-iskeda ta' informazzjoni, inkluż l-informazzjoni li tinsab fil-punt (2) tal-Anness VII; "bażi tad-data tal-prodotti" tfisser il-bażi tad-data tal-prodotti stabbilita skont l-Artikolu 12 tar-Regolament (UE) 2017/1369; "bejgħ mill-bogħod" tfisser l-offerta ta' bejgħ, kiri, jew bejgħ bin-nifs bil-posta, minn katalgu, fuq l-Internet, bit-telemarketing jew bi kwalunkwe metodu ieħor, li permezz tagħha l-utent aħħari potenzjali ma jkunx mistenni li jara t-tajer espost; "manifattur" tfisser manifattur kif definit fil-punt (8) tal-Artikolu 3 tar-Regolament (UE) 2019/1020; "importatur" tfisser importatur kif definit fil-punt (9) tal-Artikolu 3 tar-Regolament (UE) 2019/1020; "rappreżentant awtorizzat" tfisser persuna fiżika jew ġuridika stabbilita fl-Unjoni li rċeviet mandat bil-miktub minn manifattur sabiex taġixxi f'isem il-manifattur fir-rigward ta' kompiti speċifikati fir-rigward tal-obbligi tal-manifattur skont ir-rekwiżiti ta' dan ir-Regolament;; "fornitur" tfisser manifattur stabbilit fl-Unjoni, rappreżentant awtorizzat ta' manifattur li mhuwiex stabbilit fl-Unjoni, jew importatur, li jqiegħed prodott fis-suq tal-Unjoni; "distributur" tfisser persuna fiżika jew ġuridika fil-katina tal-forniment, barra mill-fornitur, li tikkummerċjalizza prodott fis-suq; "kummerċjalizzazzjoni fis-suq" tfisser kummerċjalizzazzjoni fis-suq kif definita fil-punt (1) tal-Artikolu 3 tar-Regolament (UE) 2019/1020; "tqegħid fis-suq" tfisser tqegħid fis-suq kif definit fil-punt (2) tal-Artikolu 3 tar-Regolament (UE) 2019/1020; "utent aħħari" tfisser konsumatur, diriġent ta' flotta jew intrapriża tat-trasport bit-triq li jixtru jew li huma mistennija li jixtru tajer; "parametru" tfisser karatteristika ta' tajer li għandha impatt sinifikanti fuq l-ambjent, is-sikurezza tat-triq jew is-saħħa matul l-użu tat-tajer, bħall-brix tat-tajer, il-kilometraġġ, ir-reżistenza għad-dawrien, il-qabda fuq l-imxarrab, l-istorbju estern tad-dawrien, il-qabda fuq il-borra jew il-qabda fuq s-silġ; "tip ta' tajer" tfisser verżjoni ta' tajer li għaliha l-karatteristiċi tekniċi fuq it-tikketta tat-tajer, l-iskeda ta' informazzjoni dwar il-prodott u l-identifikatur tat-tip ta' tajer ikunu l-istess għall-unitajiet kollha ta' dik il-verżjoni; "tolleranza tal-verifika" tfisser id-devjazzjoni massima permissibbli bejn ir-riżultati tal-kejl u l-kalkolu tat-testijiet ta' verifika mwettqa minn, jew f'isem, l-awtoritajiet ta' sorveljanza tas-suq, u l-valuri tal-parametri ddikjarati jew ippubblikati, li tirrifletti d-devjazzjoni li tirriżulta minn varjazzjoni interlaboratorja; "identifikatur tat-tip ta' tajer" tfisser kodiċi, ġeneralment alfanumeriku, li jiddistingwi tip speċifiku ta' tajer minn tipi oħra ta' tajers li jkollhom l-istess isem kummerċjali jew l-istess trademark bħal dak tal-fornitur; "tip ekwivalenti ta' tajer" tfisser tip ta' tajer li jitqiegħed fis-suq mill-istess fornitur bħala tip ieħor ta' tajer b'identifikatur differenti tat-tip ta' tajer u li jkollu l-istess karatteristiċi tekniċi li jkunu rilevanti għat-tikketta tat-tajer u l-istess skeda ta' informazzjoni dwar il-prodott. Il-fornituri għandhom jiżguraw li t-tajers C1, it-tajers C2 u t-tajers C3 li jitqiegħdu fis-suq ikunu akkumpanjati mingħajr ħlas: għal kull tajer individwali, b'tikketta tat-tajer, fil-forma ta' stiker, li tkun konformi mar-rekwiżiti stabbiliti fl-Anness II, li tindika l-informazzjoni u l-klassi għal kull wieħed mill-parametri stabbiliti fl-Anness I, u bi skeda ta' informazzjoni dwar il-prodott; jew għal kull lott ta' tajers identiċi, wieħed jew aktar, b'tikketta tat-tajer, f'forma stampata, li tkun konformi mar-rekwiżiti stabbiliti fl-Anness II, li tindika l-informazzjoni u l-klassi għal kull wieħed mill-parametri stabbiliti fl-Anness I, u bi skeda ta' informazzjoni dwar il-prodott. Għat-tajers mibjugħa jew offerti għal bejgħ permezz ta' bejgħ mill-bogħod, il-fornituri għandhom jiżguraw li t-tikketta tat-tajer tintwera qrib l-indikazzjoni tal-prezz, u li l-iskeda ta' informazzjoni dwar il-prodott tkun aċċessibbli, inkluż, b'talba mill-utent aħħari, f'forma stampata. Id-daqs tat-tikketta tat-tajer għandu jkun tali li hija tkun tidher u tinqara b'mod ċar u għandu jkun proporzjonat għad-daqs speċifikat fil-punt 2.1. tal-Anness II. Għat-tajers mibjugħa jew offruti għall-bejgħ fuq l-Internet, il-fornituri jistgħu jagħmlu t-tikketta tat-tajer għal tip speċifiku ta' tajer disponibbli f'wirja ġo oħra. Il-fornituri għandhom jiżguraw li kwalunkwe reklam viżiv għal tip speċifiku ta' tajer juri t-tikketta tat-tajer. Jekk ir-reklam viżiv jindika l-prezz għal dak it-tip ta' tajer, it-tikketta tat-tajer għandha tintwera qrib l-indikazzjoni tal-prezz. Għal reklami viżivi fuq l-Internet, il-fornituri jistgħu jagħmlu t-tikketta tat-tajer disponibbli f'wirja ġo oħra. Il-fornituri għandhom jiżguraw li kwalunkwe materjal promozzjonali tekniku dwar tip speċifiku ta' tajer juri t-tikketta ta' dak it-tip ta' tajer u jinkludi l-informazzjoni li tinsab fl-Anness IV. Il-fornituri għandhom jipprovdu lil awtorità nazzjonali rilevanti, kif definita fil-punt (37) tal-Artikolu 3 tar-Regolament (UE) 2018/858 il-valuri użati biex jiġu ddeterminati l-klassijiet relatati u kwalunkwe informazzjoni addizzjonali dwar il-prestazzjoni li l-fornitur jiddikjara fuq it-tikketta tat-tajer għal dawk it-tipi ta' tajers f'konformità mal-Anness I ta' dan ir-Regolament, kif ukoll it-tikketta tat-tajer li tikkonforma mar-rekwiżiti li jinsabu fl-Anness II ta' dan ir-Regolament. Dik l-informazzjoni għandha tiġi ppreżentata lill-awtorità nazzjonali rilevanti abbażi tal-Artikolu 5(1) u (2) ta' dan ir-Regolament qabel it-tqegħid fis-suq tat-tipi ta' tajers inkwistjoni, sabiex l-awtorità tkun tista' tivverifika l-preċiżjoni tat-tikketta tat-tajer. Il-fornituri għandhom jiżguraw il-preċiżjoni tat-tikketti tat-tajers u tal-iskedi ta' informazzjoni dwar il-prodotti li huma jipprovdu. Il-fornituri jistgħu jagħmlu dokumentazzjoni teknika disponibbli lill-awtoritajiet ta' Stati Membri li mhumiex dawk l-awtoritajiet indikati fil-paragrafu 5 jew lil korpi nazzjonali akkreditati rilevanti, fuq talba. Il-fornituri għandhom jikkooperaw mal-awtoritajiet tas-sorveljanza tas-suq u għandhom jieħdu azzjoni immedjata biex jirrimedjaw kwalunkwe każ ta' nuqqas ta' konformità ma' dan ir-Regolament li għalih huma jkunu responsabbli, fuq inizjattiva tagħhom stess jew meta jintalbu jagħmlu dan mill-awtoritajiet tas-sorveljanza tas-suq. Il-fornituri ma għandhomx jipprovdu jew juru tikketti, marki, simboli jew iskrizzjonijiet oħra li ma jikkonformawx ma' dan ir-Regolament u li x'aktarx iqarrqu bl-utenti aħħarija jew jikkonfonduhom fir-rigward tal-parametri stabbiliti fl-Anness I. Il-fornituri ma għandhomx jipprovdu jew juru tikketti li jimitaw it-tikketta ta' tajer prevista f'dan ir-Regolament. B'effett mill-1 ta' Mejju 2021, il-fornituri għandhom idaħħlu l-informazzjoni li tinsab fl-Anness VII fil-bażi tad-data tal-prodotti qabel ma jqiegħdu fis-suq tajer prodott wara dik id-data. Sakemm l-informazzjoni msemmija fil-paragrafi 1 u 2 ma tkunx iddaħħlet fil-bażi tad-data tal-prodotti, il-fornitur għandu jagħmel verżjoni elettronika tad-dokumentazzjoni teknika disponibbli għall-ispezzjoni fi żmien 10 ijiem ta' xogħol minn meta jirċievi talba minn awtorità tas-sorveljanza tas-suq. Fejn l-awtoritajiet tal-approvazzjoni tat-tip jew l-awtoritajiet tas-sorveljanza tas-suq ikunu jeħtieġu informazzjoni oħra minbarra dik li tinsab fl-Anness VII biex iwettqu l-kompiti tagħhom taħt dan ir-Regolament, il-fornitur għandu jipprovdilhom dik l-informazzjoni fuq talba. Tajer li għalih isiru bidliet li jkunu rilevanti għat-tikketta tat-tajer jew għall-iskeda ta' informazzjoni dwar il-prodott għandu jitqies tip ta' tajer ġdid. Il-fornitur għandu jindika fil-bażi tad-data tal-prodotti meta ma jibqax iqiegħed fis-suq unitajiet kummerċjali ta' ċertu tip ta' tajer. Wara li l-aħħar unità ta' tip ta' tajer tkun tqiegħdet fis-suq, il-fornitur għandu jżomm l-informazzjoni dwar dak it-tip ta' tajer fil-parti dwar il-konformità tal-bażi tad-data tal-prodotti għal perijodu ta' ħames snin. Id-distributuri għandhom jiżguraw li: fil-post tal-bejgħ, it-tajers ikollhom fuqhom tikketta tat-tajer, fil-forma ta' stiker, li tikkonforma mar-rekwiżiti stabbiliti fl-Anness II, ipprovduta mill-fornitur skont il-punt (a) tal-Artikolu 4(1) f'pożizzjoni li tidher b'mod ċar u li tinqara kollha kemm hi, u li l-iskeda ta' informazzjoni dwar il-prodott tkun disponibbli, inkluż, fuq talba, f'forma stampata; jew qabel il-bejgħ ta' tajer li jkun parti minn lott ta' tajers identiċi, wieħed jew aktar, it-tikketta tat-tajer, f'forma stampata, li tikkonforma mar-rekwiżiti stabbiliti fl-Anness II, tintwera lill-utent aħħari u tidher b'mod ċar qrib it-tajer fil-post tal-bejgħ, u li l-iskeda ta' informazzjoni dwar il-prodott tkun disponibbli. Id-distributuri għandhom jiżguraw li kwalunkwe reklam viżiv għal tip speċifiku ta' tajer juri t-tikketta tat-tajer. Jekk ir-reklam viżiv jindika l-prezz għal dak it-tip ta' tajer, it-tikketta tat-tajer għandha tintwera qrib l-indikazzjoni tal-prezz. Għal reklami viżivi fuq l-Internet ta' tip speċifiku ta' tajer, id-distributuri jistgħu jagħmlu t-tikketta tat-tajer disponibbli f'wirja ġo oħra. Id-distributuri għandhom jiżguraw li kwalunkwe materjal promozzjonali tekniku dwar tip speċifiku ta' tajer juri t-tikketta tat-tajer u jinkludi l-informazzjoni li tinsab fl-Anness IV. Id-distributuri għandhom jiżguraw li, fejn it-tajers offruti għall-bejgħ ma jkunux viżibbli għall-utent aħħari fil-ħin tal-bejgħ, huma jipprovdu lill-utent aħħari kopja tat-tikketta tat-tajer qabel il-bejgħ. Id-distributuri għandhom jiżguraw li għal kwalunkwe bejgħ mill-bogħod ibbażat fuq karta stampata tintwera t-tikketta tat-tajer u li l-utenti aħħarija jistgħu jaċċessaw l-iskeda ta' informazzjoni dwar il-prodott permezz ta' sit web li jagħti aċċess bla ħlas, u jistgħu jitolbu kopja stampata tal-iskeda ta' informazzjoni dwar il-prodott. Id-distributuri li jbigħu mill-bogħod abbażi tat-telemarketing għandhom jinfurmaw lill-utenti aħħarija bil-klassijiet għal kull wieħed mill-parametri fuq it-tikketta tat-tajer, u jinfurmaw lill-utenti aħħarija li huma jistgħu jaċċessaw it-tikketta tat-tajer u l-iskeda ta' informazzjoni dwar il-prodott permezz ta' sit web li jagħti aċċess aċċess bla ħlas, u billi jitolbu kopja stampata. Għat-tajers mibjugħa jew offerti għal bejgħ fuq l-Internet, id-distributuri għandhom jiżguraw li t-tikketta tat-tajer tintwera qrib l-indikazzjoni tal-prezz u li l-iskeda ta' informazzjoni dwar il-prodott tkun aċċessibbli. Id-daqs tat-tikketta tat-tajer għandu jkun tali li hija tkun tidher u tinqara b'mod ċar u għandu jkun proporzjonat għad-daqs speċifikat fil-punt 2.1. tal-Anness II. Id-distributuri jistgħu jagħmlu t-tikketta tat-tajer għal tip speċifiku ta' tajer disponibbli f'wirja ġo oħra. Fejn l-utenti aħħarija jkunu beħsiebhom jakkwistaw vettura ġdida, il-fornituri tal-vetturi u d-distributuri tal-vetturi għandhom jagħtu, qabel ma jsir il-bejgħ, lil dawk l-utenti aħħarija t-tikketta għat-tajers offruti jew immuntati mal-vettura u kwalunkwe materjal promozzjonali tekniku rilevanti, u għandhom jiżguraw li l-iskeda ta' informazzjoni dwar il-prodott tkun disponibbli. Fejn fornitur ta' servizzi kif imsemmi fl-Artikolu 14 tad-Direttiva 2000/31/KE jippermetti l-bejgħ ta' tajers permezz tas-sit web tiegħu, dak il-fornitur tas-servizz għandu jippermetti l-wiri tat-tikketta tat-tajer u tal-iskeda ta' informazzjoni dwar il-prodott ipprovduti mill-fornitur qrib l-indikazzjoni tal-prezz u għandu jinforma lid-distributur dwar l-obbligu li jesponi t-tikketta tat-tajer u l-iskeda ta' informazzjoni dwar il-prodott. L-informazzjoni li għandha tingħata taħt l-Artikoli 4, 6 u 7 dwar il-parametri indikati fuq it-tikketta tat-tajer għandha tinkiseb f'konformità mal-metodi ta' ttestjar imsemmija fl-Anness I u mal-proċedura ta' allinjament fil-laboratorju msemmija fl-Anness V. Għal kull wieħed mill-parametri stabbiliti fl-Anness I, l-Istati Membri għandhom japplikaw il-proċedura ta' verifika stabbilita fl-Anness VI meta jivvalutaw il-konformità tal-klassijiet iddikjarati ma' dan ir-Regolament. L-Istati Membri ma għandhomx jimpedixxu t-tqegħid fis-suq jew fis-servizz ta' tajers fit-territorji tagħhom fejn tali tajers jikkonformaw ma' dan ir-Regolament. Fejn l-Istati Membri jagħtu inċentivi fir-rigward tat-tajers, tali inċentivi għandhom ikunu mmirati biss lejn tajers fil-klassi A jew B fir-rigward tar-reżistenza għad-dawrien jew il-qabda fuq l-imxarrab fis-sens tal-Partijiet A u B tal-Anness I, rispettivament. It-tassazzjoni u l-miżuri fiskali ma għandhomx jikkostitwixxu inċentivi għall-finijiet ta' dan ir-Regolament. Mingħajr preġudizzju għar-Regolament (UE) 2019/1020, fejn l-awtorità nazzjonali rilevanti kif definita fil-punt (37) tal-Artikolu 3 tar-Regolament (UE) 2018/858 ikollha biżżejjed raġunijiet biex temmen li fornitur ma żgurax il-preċiżjoni tat-tikketta tat-tajer f'konformità mal-Artikolu 4(6) ta' dan ir-Regolament, din għandha tivverifika li l-klassijiet u kwalunkwe informazzjoni addizzjonali dwar il-prestazzjoni ddikjarata fuq it-tikketta tat-tajer jikkorrispondu għall-valuri u għad-dokumentazzjoni ppreżentati mill-fornitur, f'konformità mal-Artikolu 4(5) ta' dan ir-Regolament. F'konformità mar-Regolament (UE) 2019/1020, l-Istati Membri għandhom jiżguraw li l-awtoritajiet nazzjonali tas-sorveljanza tas-suq jistabbilixxu sistema ta' spezzjonijiet ta' rutina u ad hoc tal-postijiet tal-bejgħ bil-għan li tiġi żgurata l-konformità ma' dan ir-Regolament. L-Istati Membri għandhom jistabbilixxu r-regoli dwar penali u mekkaniżmi ta' infurzar applikabbli għall-ksur ta' dan ir-Regolament u tal-atti delegati adottati taħtu, u għandhom jieħdu l-miżuri kollha neċessarji biex jiżguraw li dawn jiġu implimentati. Il-penali previsti għandhom ikunu effettivi, proporzjonati u dissważivi. L-Istati Membri għandhom, sal-1 ta' Mejju 2021, jinnotifikaw lill-Kummissjoni b'dawk ir-regoli u b'dawk il-miżuri li ma jkunux ġew innotifikati qabel lill-Kummissjoni, u għandhom jinnotifikawha, mingħajr dewmien, bi kwalunkwe emenda suċċessiva li taffettwahom. Ir-Regolament (UE) 2019/1020 għandu japplika għat-tajers koperti minn dan ir-Regolament u mill-atti delegati rilevanti adottati taħtu. Il-Kummissjoni għandha tinkoraġġixxi u tappoġġa l-kooperazzjoni u l-iskambju tal-informazzjoni dwar is-sorveljanza tas-suq relatata mat-tikkettar tat-tajers bejn l-awtoritajiet tal-Istati Membri li jkunu responsabbli mis-sorveljanza tas-suq jew li jkunu inkarigati mill-kontroll tat-tajers li jidħlu fis-suq tal-Unjoni, kif ukoll bejn dawk l-awtoritajiet u l-Kummissjoni, b'mod partikolari bl-involviment tal-Grupp ta' Kooperazzjoni Amministrattiva għat-Tikkettar tat-Tajers aktar mill-qrib. L-istrateġiji nazzjonali tal-Istati Membri għas-sorveljanza tas-suq stabbiliti skont l-Artikolu 13 tar-Regolament (UE) 2019/1020 għandhom jinkludu azzjonijiet biex jiżguraw l-infurzar effettiv ta' dan ir-Regolament. L-awtoritajiet tas-sorveljanza tas-suq jistgħu jirkupraw l-ispejjeż tal-ispezzjoni tad-dokumenti u l-ittestjar fiżiku fuq il-prodotti mill-fornitur f'każijiet ta' nonkonformità mill-fornitur ma' dan ir-Regolament jew l-atti delegati adottati taħtu. Il-Kummissjoni hija mogħtija s-setgħa li tadotta atti delegati skont l-Artikolu 14 biex temenda: l-Anness II fir-rigward tal-kontenut u l-format tat-tikketta tat-tajer; il-Partijiet D u E tal-Anness I u l-Annessi II, III, IV, V, VI u VII, billi tadatta l-valuri, il-metodi ta' kalkolu u r-rekwiżiti stabbiliti fihom għall-progress teknoloġiku. Il-Kummissjoni hija mogħtija wkoll is-setgħa li tadotta atti delegati skont l-Artikolu 14 sabiex tinkludi parametri jew rekwiżiti ta' informazzjoni għall-brix tat-tajers u għall-kilometraġġ, hekk kif metodi affidabbli, preċiżi u riproduċibbli għall-ittestjar u l-kejl tal-brix tat-tajers u tal-kilometraġġ ikunu disponibbli għall-użu minn organizzazzjonijiet Ewropej jew internazzjonali tal-istandardizzazzjoni u sakemm jiġu ssodisfati l-kondizzjonijiet li ġejjin: il-Kummissjoni tkun wettqet bir-reqqa valutazzjoni tal-impatt; u il-Kummissjoni tkun wettqet konsultazzjoni xierqa mal-partijiet ikkonċernati rilevanti. Fejn xieraq, waqt li tkun qiegħda tħejji atti delegati, il-Kummissjoni għandha tittestja l-kontenut u l-format tat-tikketti tat-tajers ma' gruppi rappreżentattivi tal-konsumaturi tal-Unjoni biex jiġi żgurat li t-tikketti tat-tajers ikunu jinftiehmu b'mod ċar, u għandha tippubblika r-riżultati. Is-setgħa ta' adozzjoni ta' atti delegati hija mogħtija lill-Kummissjoni soġġett għall- kundizzjonijiet stabbiliti f'dan l-Artikolu. Qabel ma tadotta att delegat, il-Kummissjoni għandha tikkonsulta ma' esperti maħturin minn kull Stat Membru skont il-prinċipji stabbiliti fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att delegat adottat skont l-Artikolu 13 għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien perijodu ta' xahrejn min-notifika ta' dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex ser joġġezzjonaw. Dak il-perjodu għandu jiġi estiż b'xahrejn fuq inizjattiva tal-Parlament Ewropew jew tal-Kunsill. Sal-1 ta' Ġunju 2025, il-Kummissjoni għandha twettaq evalwazzjoni ta' dan ir-Regolament u tressaq rapport lill-Parlament Ewropew, lill-Kunsill u lill-Kumitat Ekonomiku u Soċjali Ewropew. Dak ir-rapport għandu jivvaluta kemm dan ir-Regolament u l-atti delegati adottati taħtu kienu effettivi biex wasslu lill-utenti aħħarija jagħżlu tajers ta' prestazzjoni aħjar, b'kont meħud tal-impatt ta' dan ir-Regolament u l-atti delegati adottati taħtu fuq in-negozju, il-konsum tal-fjuwil, is-sikurezza, l-emissjonijiet tal-gassijiet serra, is-sensibilizzazzjoni tal-konsumaturi u l-attivitajiet ta' sorveljanza tas-suq. Ir-rapport għandu jivvaluta wkoll l-ispejjeż u l-benefiċċji ta' verifika obbligatorja indipendenti minn parti terza tal-informazzjoni mogħtija fit-tikketta tat-tajer, filwaqt li titqies l-esperjenza miksuba fir-rigward tal-qafas usa' previst mir-Regolament (KE) Nru 661/2009. Fl-Artikolu 12(2) tar-Regolament (UE) 2017/1369, il-punt (a) huwa ssostitwit b'dan li ġej: Ir-Regolament (KE) Nru 1222/2009 jitħassar b'effett mill-1 ta' Mejju 2021. Ir-referenzi li jsiru għar-Regolament imħassar għandhom jinftiehmu bħala referenzi għal dan ir-Regolament u għandhom jinqraw skont it-tabella ta' korrelazzjoni fl-Anness VIII ta' dan ir-Regolament. Huwa għandu japplika mill-1 ta' Mejju 2021. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Jekk tip ta' tajer jappartjeni għal aktar minn klassi waħda ta' tajer (eż. C1 u C2), l-iskala tal-klassifikazzjoni użata biex tiġi ddeterminata l-klassi tal-effiċjenza fl-użu tal-fjuwil ta' dak it-tip ta' tajer għandha tkun dik li hija applikabbli għall-ogħla klassi ta' tajer (eż. Il-valur imkejjel tal-istorbju estern tad-dawrien (N, f'db(A)) għandu jiġi ddikjarat f'deċibeli u għandu jitkejjel skont l-Anness 3 tar-Regolament tan-NU/KEE Nru 117. Il-prestazzjoni tal-qabda tat-tajers fuq il-borra għandha tiġi ttestjata skont l-Anness 7 tar-Regolament tan-NU/KEE Nru 117. Tajer li jissodisfa l-valuri minimi tal-indiċi tal-qabda fuq il-borra stabbiliti fir-Regolament tan-NU/KEE Nru 117 għandu jiġi kklassifikat bħala tajer għall-użu f'kondizzjonijiet severi ta' borra, u t-tikketta tat-tajer għandha tinkludi l-pittogramma li ġejja. Il-prestazzjoni tal-qabda fuq is-silġ għandha tiġi ttestjata skont metodi affidabbli, preċiżi u riproduċibbli, inklużi, fejn xieraq, standards internazzjonali, li jieħdu kont tal-metodi ġeneralment rikonoxxuti bħala l-aktar reċenti u avvanzati. It-tikketta tat-tajer li jissodisfa l-valuri minimi rilevanti tal-indiċi tal-qabda fuq is-silġ għandha tinkludi l-pittogramma li ġejja. Kodiċi QR; L-isem kummerċjali jew it-trademark tal-fornitur; Identifikatur tat-tip ta' tajer; Klassi tat-tajer: jiġifieri C1, C2 jew C3; Pittogramma tal-effiċjenza fl-użu tal-fjuwil, skala u klassi ta' prestazzjoni; Pittogramma tal-qabda fuq l-imxarrab, skala u klassi ta' prestazzjoni. Pittogramma tal-istorbju estern tad-dawrien, valur (espress f'dB (A) u mqarreb għall-eqreb numru sħiħ) u l-klassi tal-prestazzjoni; In-numru serjali ta' dan ir-Regolament: "2020/XXX". Pittogramma tal-istorbju estern tad-dawrien, valur (espress f'dB (A) u mqarreb għall-eqreb numru sħiħ) u l-klassi tal-prestazzjoni; Pittogramma ta' qabda fuq il-borra; In-numru serjali ta' dan ir-Regolament: "2020/XXX". Pittogramma tal-istorbju estern tad-dawrien, valur (espress f'dB (A) u mqarreb għall-eqreb numru sħiħ) u l-klassi tal-prestazzjoni; Pittogramma ta' qabda fuq is-silġ; In-numru serjali ta' dan ir-Regolament: "2020/XXX". Pittogramma tal-istorbju estern tad-dawrien, valur (espress f'dB(A) u mqarreb għall-eqreb numru sħiħ) u l-klassi tal-prestazzjoni; Pittogramma ta' qabda fuq il-borra; Pittogramma ta' qabda fuq is-silġ; In-numru serjali ta' dan ir-Regolament: "2020/XXX". Id-daqs minimu tat-tikketta tat-tajer: wisa' 75 mm u għoli 110 mm. F'każ li t-tikketta tat-tajer tiġi stampata f'format ikbar, il-kontenut tagħha xorta waħda għandu jibqa' proporzjonat mal-ispeċifikazzjonijiet t'hawn fuq; Qisien u speċifikazzjonijiet tal-elementi li jikkostitwixxu t-tikketta tat-tajer: kif speċifikat hawn fuq; Il-kodiċijiet tal-kuluri, billi jintuża CMYK – blu jagħti fl-aħdar ("cyan"), maġenta, isfar u iswed, għandhom jissodisfaw ir-rekwiżiti kollha li ġejjin: il-kuluri tal-logo tal-UE kif ġej: kulur tal-logo tal-enerġija: 100,80,0,0; kodiċi QR: 100 % iswed; isem kummerċjali jew trademark tal-fornitur: 100 % iswed u b'tipa grassa Verdana, 7 pt; identifikatur tat-tip ta' tajer: 100 % iswed u b'tipa regolari Verdana, 7 pt; deżinjazzjoni tad-daqs tat-tajer, indiċi tal-kapaċità ta' tagħbija u simbolu tal-kategorija tal-veloċità: 100 % iswed u b'tipa regolari Verdana, 10 pt; klassi tat-tajer: 100 % iswed u b'tipa regolari Verdana, 7 pt, allinjati fuq il-lemin; ittri tal-iskala tal-effiċjenza fl-użu tal-fjuwil u tal-iskala tal-qabda fuq l-imxarrab: 100 % abjad u b'tipa grassa Calibri, 19 pt; l-ittri għandhom ikunu ċċentrati fuq assi li jkun 4.5 mm min-naħa tax-xellug tal-vleġeġ; kodiċi tal-kuluri CMYK tal-vleġeġ għall-iskala tal-effiċjenza fl-użu tal-fjuwil A sa E kif ġej: kodiċi tal-kuluri CMYK tal-vleġeġ għall-iskala tal-qabda fuq l-imxarrab minn A sa E kif ġej: diviżuri interni: ħxuna ta' 0.5 pts, il-kulur għandu jkun 100 % iswed; ittra tal-klassi tal-effiċjenza fl-użu tal-fjuwil: 100 % abjad u b'tipa grassa Calibri, 33 pt. Il-vleġeġ tal-klassi tal-effiċjenza fl-użu tal-fjuwil u tal-qabda fuq l-imxarrab u l-vleġeġ korrispondenti fl-iskala A sa E għandhom ikunu pożizzjonati b'tali mod li l-ponot tagħhom ikunu allinjati. L-ittra fil- vleġġa tal-klassi tal-effiċjenza fl-użu tal-fjuwil u tal-klassi tal-qabda fuq l-imxarrab għandha tkun pożizzjonata fiċ-ċentru tal-parti rettangolari tal-vleġġa li għandha tkun 100 % sewda; pittogramma tal-effiċjenza fl-użu tal-fjuwil: wisa' 16 mm, għoli 14 mm, ħxuna 1 pts, kulur: 100 % iswed pittogramma tal-qabda fuq l-imxarrab: wisa' 20 mm, għoli 14 mm, ħxuna 1 pts, kulur: 100 % iswed pittogramma tal-istorbju estern tad-dawrien: wisa' 24 mm, għoli 18 mm, ħxuna 1 pts, kulur: 100 % iswed. In-numru ta' deċibeli fil-loudspeaker b'tipa grassa Verdana, 12 pt, l-unità "dB" b'dik regolari, 9 pt; il-firxa tal-klassijiet tal-istorbju estern tad-dawrien (minn A sa C) iċċentrata taħt il-pittogramma, bl-ittra tal-klassi tal-istorbju estern tad-dawrien applikabbli b'tipa grassa Verdana, 16 pt u l-ittri l-oħra tal-klassijiet tal-istorbju estern tad-dawrien b'tipa regolari Verdana, 10 pt; pittogramma tal-qabda fuq il-borra: wisa' 15 mm, għoli 13 mm, ħxuna 1 pts, kulur: 100 % iswed; pittogramma tal-qabda fuq is-silġ: wisa' 15 mm, għoli 13 mm, ħxuna 1 pts, ħxuna tal-linji oblikwi 0,5 pts, kulur: 100 % iswed; in-numru tar-regolament għandu jkun 100 % iswed u b'tipa regolari Verdana 6 pt. L-informazzjoni fl-iskeda ta' informazzjoni dwar il-prodott għat-tajers għandha tkun inkluża fil-fuljett tal-prodott jew f'pubblikazzjonijiet oħra mogħtija mat-tajer, u għandha tinkludi dan li ġej: l-isem kummerċjali jew it-trademark tal-fornitur jew tal-manifattur jekk differenti minn dawk tal-fornitur; l-identifikatur tat-tip ta' tajer; id-deżinjazzjoni tad-daqs, l-indiċi tal-kapaċità ta' tagħbija u s-simbolu tal-kategorija tal-veloċità tat-tajer, kif indikat fir-Regolament tan-NU/KEE Nru 30 jew fir-Regolament tan-NU/KEE Nru 54 għal tajers C1, tajers C2 u tajers C3, skont kif applikabbli; il-klassi tal-effiċjenza fl-użu tal-fjuwil tat-tajer skont l-Anness I; il-klassi tal-qabda fuq l-imxarrab tat-tajer skont l-Anness I; il-klassi u l-valur f'deċibeli tal-istorbju estern tad-dawrien skont l-Anness I; indikazzjoni jekk it-tajer huwiex tajer għall-użu f'kondizzjonijiet severi ta' borra; indikazzjoni jekk it-tajer huwiex tajer għal qabda fuq is-silġ; id-data tal-bidu tal-produzzjoni tat-tip ta' tajer (żewġ ċifri għall-ġimgħa u żewġ ċifri għas-sena); id-data tat-tmiem tal-produzzjoni tat-tip tat-tajer, ladarba tkun magħrufa (żewġ ċifri għall-ġimgħa u żewġ ċifri għas-sena). il-klassi tal-effiċjenza fl-użu tal-fjuwil (ittra "A" sa "E"); il-klassi tal-qabda fuq l-imxarrab (ittra "A" sa "E"); il-klassi u l-valur imkejjel tal-istorbju estern tad-dawrien f'dB; indikazzjoni dwar jekk it-tajer huwiex tajer għall-użu f'kundizzjonijiet severi ta' borra; indikazzjoni dwar jekk it-tajer huwiex tajer għal qabda fuq is-silġ. għandha tinqara faċilment; għandha tinftiehem faċilment; jekk fi ħdan familja ta' tajers it-tipi ta' tajers huma klassifikati b'mod differenti skont il-qies jew parametri oħra, għandha tiġi ddikjarata l-medda bejn it-tipi ta' tajers bil-prestazzjoni l-aktar baxxa u dawk bil- prestazzjoni l-aktar għolja. link għall-paġna web rilevanti tal-Kummissjoni ddedikata għal dan ir-Regolament; spjegazzjoni tal-pittogrammi stampati fuq it-tikketta tat-tajer; stqarrija li tenfasizza l-fatt li l-iffrankar reali tal-fjuwil u s-sikurezza fit-toroq jiddependu ħafna mill-imġiba tas-sewwieqa, partikolarment minn dawn li ġejjin: is-sewqan ekoloġiku jista' jnaqqas b'mod sinifikanti l-konsum tal-fjuwil; il-pressjoni tat-tajers jeħtieġ li tiġi vverifikata regolarment biex jiġu ottimizzati l-effiċjenza fl-użu tal-fjuwil u l-qabda fuq l-imxarrab; id-distanzi tal-waqfien għandhom dejjem jiġu rispettati; Għall-finijiet tal-proċedura ta' allinjament fil-laboratorju għall-kejl tar-reżistenza għad-dawrien, japplikaw id-definizzjonijiet li ġejjin: "laboratorju kandidat" tfisser laboratorju li jipparteċipa fil-proċedura ta' allinjament fil-laboratorju u li mhuwiex laboratorju ta' referenza; "tajer ta' allinjament" tfisser tajer li jiġi ttestjat biex issir il-proċedura ta' allinjament fil-laboratorju; "sett ta' tajers ta' allinjament" tfisser sett ta' ħames tajers ta' allinjament jew aktar għall-allinjament ta' magna waħda; "valur assenjat" tfisser valur teoretiku tal-koeffiċjent ta' reżistenza għad-dawrien (RRC) ta' tajer ta' allinjament wieħed kif imkejjel minn laboratorju teoretiku li huwa rappreżentattiv tan-netwerk ta' laboratorji ta' referenza li jintuża għall-proċedura ta' allinjament fil-laboratorju; "magna" tfisser kull fus għall-ittestjar tat-tajers f'metodu wieħed speċifiku ta' kejl; pereżempju, żewġ fusien li jaġixxu fuq l-istess tanbur ma għandhomx jitqiesu bħala magna waħda. Is-settijiet ta' tajers ta' allinjament għandhom jintgħażlu għall-proċedura ta' allinjament fil-laboratorju skont il-kriterji li ġejjin. Għandu jintgħażel sett wieħed ta' tajers ta' allinjament għat-tajers C1 u t-tajers C2 flimkien, u sett wieħed għat-tajers C3: 3 N/kN għal tajers C1 u tajers C2; u 2 N/kN għal tajers C3; il-valuri tal-indiċi tat-tagħbija għandhom ikopru b'mod adegwat il-firxa tat-tajers li għandhom jiġu ttestjati, biex ikun żgurat li l-valuri tar-reżistenza għad-dawrien ikopru wkoll il-firxa għat-tajers li għandhom jiġu ttestjati. Kull tajer ta' allinjament għandu jkun ikkontrollat qabel ma jintuża, u għandu jiġi sostitwit meta: it-tajer ta' allinjament juri kondizzjoni li minħabba fiha ma jibqax adattat għal aktar testijiet; jew Il-laboratorju ta' referenza għandu jkejjel kull tajer ta' allinjament erba' darbiet u jżomm l-aħħar tliet riżultati għal aktar analiżi, skont il-paragrafu 4 tal-Anness 6 għar-Regolament tan-NU/KEE Nru 117, skont il-kondizzjonijiet stipulati fil-paragrafu 3 tal-Anness 6 għar-Regolament tan-NU/KEE Nru 117. Il-laboratorju kandidat għandu jkejjel kull tajer ta' allinjament (n + 1) darbiet, fejn il-valur ta' n jiġi speċifikat fit-Taqsima 5 ta' dan l-Anness, u għandu jżomm l-aħħar n riżultati għal aktar analiżi, skont il-paragrafu 4 tal-Anness 6 għar-Regolament tan-NU/KEE Nru 117, filwaqt li japplika l-kondizzjonijiet stipulati fil-paragrafu 3 tal-Anness 6 għar-Regolament tan-NU/KEE Nru 117. Kull darba li jitkejjel tajer ta' allinjament, l-assemblaġġ tat-tajer/tar-rota għandu jitneħħa mill-magna, u l-proċedura kollha tat-test imsemmija fil-paragrafu 4 tal-Anness 6 għar-Regolament tan-NU/KEE Nru 117 għandha terġa' tiġi segwita mill-bidu. Il-laboratorju kandidat jew ta' referenza għandu jikkalkula: il-valur imkejjel ta' kull tajer ta' allinjament għal kull kejl kif speċifikat fil-paragrafi 6.2 u 6.3 tal-Anness 6 għar-Regolament tan-NU/KEE Nru 117 (jiġifieri, jiġi kkoreġut għal temperatura ta' 25 °C u dijametru tat-tanbur ta' 2 m); il-valur medju tal-aħħar tliet valuri mkejla għal kull tajer ta' allinjament (fil-każ ta' laboratorju ta' referenza) jew il-valur medju tal-aħħar n valuri mkejla ta' kull tajer ta' allinjament (fil-każ ta' laboratorji kandidati); u hija l-kuntatur minn 1 sa p għat-tajers ta' allinjament; hija l-kuntatur minn 2 sa n+1 għall-aħħar n ripetizzjonijiet ta' kull kejl ta' tajer ta' allinjament partikulari; huwa l-għadd ta' ripetizzjonijiet ta' kejl ta' tajer (n+1 = 4 għal-laboratorji ta' referenza u n+1 ≥ 4 għal-laboratorji kandidati); hija n-numru ta' tajers ta' allinjament (p ≥ 5). Il-valuri ta' RRC imkejla kkoreġuti għad-dijametru tat-tanbur u t-temperatura għandhom jiġu mqarrba sa żewġ pożizzjonijiet deċimali. Sussegwentement il-kalkoli għandhom isiru biċ-ċifri kollha: ma għandu jkun hemm ebda tqarrib ulterjuri għajr fl-ekwazzjonijiet ta' allinjament aħħari. Il-valuri kollha tad-devjazzjoni standard għandhom jiġu indikati sa tliet pożizzjonijiet deċimali. Il-valuri kollha ta' RRC għandhom jiġu indikati sa żewġ pożizzjonijiet deċimali. Il-valuri assenjati għal kull tajer ta' allinjament għandhom jiġu ddeterminati minn netwerk ta' laboratorji ta' referenza. Kull sentejn, in-netwerk għandu jivvaluta l-istabbiltà u l-validità tal-valuri assenjati. mhux akbar minn 0,05 N/kN għat-tajers C1 u t-tajers C2; u mhux akbar minn 0,05 N/kN għat-tajers C3. Is-settijiet ta tajers ta' allinjament li jkunu ntgħażlu f'konformità mat-Taqsima 2.2 għandhom jitkejlu skont it-Taqsima 2.3 minn kull laboratorju ta' referenza tan-netwerk. Il-valur assenjat ta' kull tajer ta' allinjament huwa l-medja tal-valuri mkejla u mogħtija mil-laboratorji ta' referenza tan-netwerk għal dak it-tajer ta' allinjament. L-allinjament għandu juża teknika ta' rigressjoni lineari fuq id-data individwali kollha. Il-koeffiċjenti ta' rigressjoni A1 l u B1 l, għandhom jiġu kkalkolati kif ġej: hija l-valur assenjat tal-koeffiċjent ta' reżistenza għad-dawrien; Il-laboratorji kandidati għandhom jirrepetu l-proċedura ta' allinjament mill-inqas darba kull sentejn għal kull magna u dejjem wara kull bidla sinifikanti fil-magna jew kull deriva fid-data ta' monitoraġġ tat-tajer ta' kontroll fil-magna. Sett komuni ta' ħames tajers differenti li jkunu ntgħażlu f'konformità mat-Taqsima 2.2 għandu jitkejjel skont it-Taqsima 2.3, l-ewwel mil-laboratorju kandidat u sussegwentement minn laboratorju ta' referenza wieħed. Fuq talba tal-laboratorju kandidat, jistgħu jiġu ttestjati aktar minn ħames tajers ta' allinjament. Il-laboratorju kandidat għandu jipprovdi s-sett ta' tajers ta' allinjament lil-laboratorju ta' referenza magħżul. mhux akbar minn 0,075 N/kN għat-tajers C1 u t-tajers C2; u mhux akbar minn 0,06 N/kN għat-tajers C3. γ = 0,043 N/kN għal tajers C1 u tajers C2; γ = 0,035 N/kN għal tajers C3. L-RRC allinjat tat-tajers ittestjati mil-laboratorju kandidat għandu jiġi kkalkulat kif ġej: Il-konformità ma' dan ir-Regolament tal-klassijiet iddikjarati ta' effiċjenza fl-użu tal-fjuwil, ta' qabda fuq l-imxarrab u ta' storbju estern tad-dawrien, kif ukoll il-valuri ddikjarati, u kull informazzjoni addizzjonali dwar il-prestazzjoni fuq it-tikketta tat-tajer, għandhom jiġu vvalutati għal kull tip ta' tajer jew kull grupp ta' tajers kif iddeterminat mill-fornitur, skont waħda mill-proċeduri li ġejjin: L-ewwel jiġi ttestjat tajer wieħed jew sett wieħed ta' tajers. Jekk il-valuri mkejla jissodisfaw il-klassijiet iddikjarati jew il-valur iddikjarat tal-istorbju estern tad-dawrien, fil-limiti tat-tolleranzi tal-verifiki msemmija fit-Tabella 1, it-tikketta tat-tajer għandha titqies bħala konformi ma' dan ir-Regolament. Jekk il-valuri mkejla ma jissodisfawx il-klassijiet iddikjarati jew il-valur iddikjarat tal-istorbju estern tad-dawrien, fil-limiti tat-tolleranzi tal-verifiki msemmija fit-Tabella 1, għandhom jiġu ttestjati tliet tajers addizzjonali jew tliet settijiet addizzjonali ta' tajers; il-valur medju tal-kejl li jirriżulta mit-tliet tajers addizzjonali jew settijiet addizzjonali ta' tajers għandu jintuża sabiex tiġi vverifikata l-informazzjoni ddikjarata, b'kont meħud tat-tolleranzi tal-verifiki msemmija fit-Tabella 1; Fejn il-klassijiet jew il-valuri fuq it-tikketta tat-tajer ikunu derivati mir-riżultati tat-testijiet tal-approvazzjonijiet tat-tip f'konformità mar-Regolament (KE) Nru 661/2009, jew mar-Regolament tan-NU/KEE Nru 117, l-Istati Membri jistgħu jużaw data tal-kejl miksuba minn testijiet tal-konformità tal-produzzjoni tat-tajers li saru taħt il-proċedura tal-approvazzjoni tat-tip stabbilita mir-Regolament (UE) 2018/858. Il-valutazzjonijiet tad-data tal-kejl derivata mit-testijiet għall-konformità tal-produzzjoni għandhom jieħdu kont tat-tolleranzi tal-verifiki msemmija fit-Tabella 1. l-isem kummerċjali jew it-trademark, l-indirizz, id-dettalji ta' kuntatt u identifikazzjoni legali oħra tal-fornitur; l-identifikatur tat-tip ta' tajer; il-klassi(jiet) u parametri oħra tat-tikketta tat-tajer; u il-parametri tal-iskeda ta' informazzjoni dwar il-prodott f'format elettroniku. l-identifikatur tat-tip għat-tipi ekwivalenti kollha ta' tajer li diġà tqiegħdu fis-suq; deskrizzjoni ġenerali tat-tip ta' tajer, inklużi d-dimensjonijiet, l-indiċi tat-tagħbija u l-klassifikazzjoni tal-veloċità, suffiċjenti biex dan jiġi identifikat faċilment u b'mod inekwivoku; protokolli ta' ttestjar, klassifikazzjoni u kejl tal-parametri tat-tajers stabbiliti fl-Anness I; prekawzjonijiet speċifiċi, jekk ikun hemm, li għandhom jittieħdu meta t-tip ta' tajer jiġi armat, installat, issirlu manutenzjoni jew jiġi ttestjat; il-parametri tekniċi mkejla tat-tip ta' tajer, fejn rilevanti; u il-kalkoli mwettqa bil-parametri tekniċi mkejla. testendi r-rekwiżiti li tintwera t-tikketta għat-tajers C3; taġġorna t-tikketta tat-tajers, sabiex tippermetti r-reviżjoni tagħha u ttejjeb il-viżibbiltà tagħha għall-konsumaturi; tistabbilixxi rekwiżiti marbutin mal-bejgħ fuq-internet u mill-bogħod, kif ukoll għal sitwazzjonijiet oħra fejn il-konsumatur ma jarax it-tajers fiżikament; tirrikjedi li t-tikketta tinkludi informazzjoni dwar il-prestazzjoni tat-tajers fuq il-borra u fuq is-silġ; tikkunsidra l-possibbiltà li jiġu inklużi l-kilometraġġ u l-brix bħala parametri għat-tikketta, malli jsiru disponibbli metodi ta' ttestjar xierqa; tinkludi tajers ittredjati mill-ġdid, ladarba jkun ġie żviluppat metodu ta' ttestjar xieraq biex titkejjel il-prestazzjoni ta' tajers bħal dawn; tippermetti r-reviżjoni tal-klassijiet tal-prestazzjoni tat-tajers permezz ta' atti delegati; It-test ta' kompromess li ġie kkonfermat mill-Kunsill fis-16 ta' Diċembru 2019 jirrifletti bis-sħiħ il-ftehim li ntlaħaq mill-koleġislaturi. Huwa jżomm il-biċċa l-kbira tal-objettivi tal-proposta tal-Kummissjoni u, fl-istess ħin, jinkludi l-aktar emendi importanti li ġew adottati mill-Parlament Ewropew fl-ewwel qari tiegħu. B'mod partikolari, fl-ewwel qari tiegħu, il-Parlament Ewropew adotta aktar minn ħamsin emenda. Matul id-diskussjonijiet fil-livell tal-Grupp ta' Ħidma dwar l-Enerġija, il-Kunsill analizza l-emendi msemmija f'diversi okkażjonijiet. Sa mill-bidu nett, il-pożizzjonijiet taż-żewġ koleġislaturi dehru li ma kinux imbiegħda ħafna fuq bosta dispożizzjonijiet. Għalhekk, il-Kunsill aċċetta l-biċċa l-kbira tal-emendi tal-Parlament Ewropew tal-inqas parzjalment, xi wħud minnhom fis-sustanza, filwaqt li xi oħrajn anki fil-formulazzjoni eżatta tagħhom. Matul il-fażi tan-negozjati, il-Parlament Ewropew irtira jew neħħa xi emendi. B'mod ġenerali, il-modifiki li saru għall-proposta tal-Kummissjoni jirrispettaw l-għanijiet ġenerali tagħha li: tagħti aktar tagħrif lill-konsumaturi dwar l-effiċjenza fl-użu tal-fjuwil, is-sikurezza u l-istorbju meta jixtru t-tajers; ittejjeb il-preċiżjoni tat-tikketta, filwaqt li tipprovdi informazzjoni rilevanti u komparabbli; u timmassimizza l-kontribut tat-tikketta għad-dekarbonizzazzjoni tas-settur tat-trasport. Fl-istess ħin, il-koleġislaturi dehru li sabu bilanċ tajjeb bejn l-ambizzjoni fir-rigward tal-għanijiet imsemmija hawn fuq u l-ħtieġa li jiġi żgurat li l-qafas regolatorju jkun jista' jiġi applikat faċilment mis-settur u/jew mill-awtoritajiet mingħajr ma jiġu stabbiliti piżijiet amministrattivi mhux ġustifikati. B'mod aktar speċifiku, il-modifiki ewlenin imqabbla mal-proposta oriġinali tal-Kummissjoni jistgħu jiġu elenkati kif ġej: l-Artikolu 2 ġie modifikat biex ikun iċċarat li t-tajers ittredjati mill-ġdid huma koperti mill-kamp ta' applikazzjoni tar-regolament il-ġdid bħal kwalunkwe tajers C1, C2 u C3 oħrajn; il-lista ta' definizzjonijiet fl-Artikolu 3 ġiet estiża, fejn fiha ġew miżjuda definizzjonijiet ġodda (pereżempju "identifikatur tat-tip ta' tajer") filwaqt li oħrajn ġew iċċarati jew speċifikati aktar (pereżempju "parametru"); l-obbligi tal-fornituri u/jew id-distributuri tat-tajers kif definiti fl-Artikoli 4 u 6 ġew iċċarati aktar: 1) fir-rigward tal-possibbiltà mogħtija lill-fornituri u lid-distributuri biex jagħmlu t-tikketta tat-tajer disponibbli f'nested display, fil-każ ta' riklam viżiv tat-tajer fuq l-internet; u 2) fir-rigward tal-approvazzjoni tat-tip u l-awtoritajiet tas-sorveljanza tas-suq. Barra minn hekk, ġew miżjuda aktar kjarifiki fir-rigward tar-rwol ta' dawn tal-aħħar u ġiet introdotta wkoll il-possibbiltà (mhux l-obbligu) li dawn l-awtoritajiet jagħmlu verifiki addizzjonali fuq it-tikketta; id-dati kollha inklużi fl-Artikoli 5(1)(2), 11(5), 17 u 18 dwar l-obbligi tal-fornituri tat-tajers fir-rigward tal-bażi tad-data tal-prodotti u tal-Istati Membri fir-rigward tal-Kummissjoni, it-tħassir tal-qafas regolatorju attwali u d-dħul fis-seħħ ġew estiżi; l-Artikolu 8 ġie miżjud biex tiġi żgurata konsistenza mal-Artikolu 14 tad-Direttiva dwar il-Kummerċ Elettroniku, fir-rigward tal-obbligi tal-fornituri ta' servizzi ta' hosting li jippermettu l-bejgħ ta' tajers permezz tas-sit tal-internet tagħhom; l-Artikolu 12(4) ġie introdott biex jiċċara li l-awtoritajiet tas-sorveljanza tas-suq jistgħu jirkupraw l-ispejjeż tal-ispezzjoni tad-dokumenti u l-ittestjar fiżiku fuq il-prodotti mill-fornitur f'każijiet ta' nuqqas ta' konformità mill-fornitur mal-qafas regolatorju l-ġdid jew mal-atti delegati rilevanti adottati skont dan; l-Artikolu 13 ġie modifikat biex jevita r-riklassifikazzjoni tal-klassijiet tal-effiċjenza fl-użu tal-fjuwil, il-qabda fuq l-imxarrab u l-istorbju estern tad-dawrien permezz ta' atti delegati. Min-naħa l-oħra, il-Kummissjoni issa għandha s-setgħa li tadotta atti delegati kif ġej: 1) sa sentejn wara d-data tad-dħul fis-seħħ tar-regolament il-ġdid, sabiex jissupplimentawh, billi jintroduċu rekwiżiti ta' informazzjoni għat-tajers ittredjati mill-ġdid, dment li jkun hemm disponibbli metodu ta' ttestjar xieraq; u 2) sabiex jinkludu parametri jew rekwiżiti ta' informazzjoni għall-brix u l-kilometraġġ tat-tajers, malli jkunu disponibbli metodi affidabbli, preċiżi u riproduċibbli li jittestjaw u jkejlu l-brix u l-kilometraġġ tat-tajers biex jintużaw minn organizzazzjonijiet Ewropej jew internazzjonali tal-istandardizzazzjoni, u sakemm jiġu ssodisfati żewġ kundizzjonijiet (jiġifieri, il-Kummissjoni tkun wettqet valutazzjoni tal-impatt bir-reqqa u l-Kummissjoni tkun wettqet konsultazzjoni xierqa mal-partijiet ikkonċernati rilevanti); ir-riklassifikazzjoni tal-klassijiet tal-effiċjenza fl-użu tal-fjuwil, il-qabda fuq l-imxarrab u l-istorbju estern tad-dawrien ma ġietx aċċettata kif proposta mill-Kummissjoni fl-Anness I. Madankollu, il-koleġislaturi pproċedew biex ineħħu l-klassijiet vojta fir-rigward tal-effiċjenza fl-użu tal-fjuwil u l-qabda fuq l-imxarrab; fl-Annessi I u II iddaħħlu pittogrammi ġodda u tqassim ġdid tat-tikketta; l-Anness III tal-proposta tal-Kummissjoni tħassar; fl-Anness IV, il-koleġislaturi introduċew dispożizzjoni ġdida li tippermetti lill-fornituri u lid-distributuri, fejn rilevanti, jiċċaraw li t-tajers li jaqbdu fuq is-silġ huma ddisinjati speċifikament għal uċuħ tat-toroq li jkunu koperti bis-silġ u l-borra kompatta, u għandhom jintużaw biss f'kundizzjonijiet klimatiċi severi ħafna u li l-użu tat-tajers li jaqbdu fuq is-silġ f'kundizzjonijiet klimatiċi inqas severi jista' jirriżulta fi prestazzjoni subottimali, b'mod partikolari għall-qabda fuq l-imxarrab, il-kontroll tal-vettura u l-ħsara mill-użu; l-Anness VII ġie miżjud biex jiċċara liema informazzjoni għandha tiddaħħal fil-parti pubblika u fil-parti tal-konformità tal-bażi tad-data tal-prodotti. Il-pożizzjoni tal-Kunsill tissottolinja l-objettiv ewlieni tal-proposta tal-Kummissjoni u tirrifletti b'mod sħiħ il-kompromess li ntlaħaq fin-negozjati informali bejn il-Kunsill u l-Parlament Ewropew, bl-appoġġ tal-Kummissjoni. Dan il-kompromess ġie kkonfermat b'ittra mill-President tal-Kumitat għall-Industrija, ir-Riċerka u l-Enerġija (ITRE) tal-Parlament Ewropew indirizzata lill-Presidenza u datata 4 ta' Diċembru 2019. Sussegwentement ġie approvat mill-Kunsill fis-16 ta' Diċembru 2019 permezz tal-konferma tal-qbil politiku bil-ħsieb li tiġi adottata Pożizzjoni fl-ewwel qari.